《过武夷约游不果》
宋代·王称

扁舟下溪口，薄暮烟沉沉。群峰暝色厚，九曲寒流深。

不见幔亭君，徒怀笙鹤音。云霞结飞梦，风雨生平林。

半生慕山名，十年阻登临。长悬紫宫恋，未遂沧溟心。

岂伊真仙源，避我岩迹侵。回桡发长啸，起坐鸣吾琴。

作者简介：眉州人，字季平。王赏子。累官承议郎知龙州。刻意史学，搜采北宋太祖至钦宗九朝事迹为《东都事略》，孝宗淳熙中洪迈修四朝国史时奏进，特授直秘阁。宁宗庆元间官至吏部郎中。又有《西夏事略》。